Prifysgol Bangor

**COFNODION Y CYNGOR**

Mewn cyfarfod o’r Cyngor a gynhaliwyd yn y Brifysgol ddydd Gwener, 9 Chwefror 2018.

**Presennol**:

Dr Alwyn Roberts (Cadeirydd), Mrs Stephanie Barbaresi, Dr Tomos Dafydd, Yr Athro Gillian Davies, Yr Athro Andrew Edwards, Dr Peter Higson, Yr Athro John Hughes, Yr Athro Jerry Hunter, Dr Griff Jones, Mr Marc Jones, Mrs Alison Lea-Wilson, Sir Paul Lambert, Ms. Ellen Parry Williams, Miss Julie Perkins, Miss Ruth Plant, Yr Athro Gareth Roberts, Miss Mirain Llwyd Roberts, Yr Athro Jo Rycroft-Malone, Yr Athro David Shepherd, Yr Athro Paul Spencer, Yr Athro Carol Tully, Yr Athro Oliver Turnbull, Yr Athro Graham Upton, Mr David Williams, Ysgrifennydd y Brifysgol a'r Cyfarwyddwr Cyllid.

**Ymddiheuriadau**:

Dr Karen Jones, Dr Lorrie Murphy, Dr Olwen Williams, Cyfarwyddwr Adnoddau Dynol a'r Cyfarwyddwr Gwasanaethau Eiddo a Champws.

**MARWOLAETHAU**

Cyfeiriodd y Cadeirydd at farwolaethau’r canlynol yn ddiweddar:

Dr Edward Davies, Cymrawd er Anrhydedd o’r brifysgol.

Mr Maurice Charlesworth, cyn-aelod staff

Yr Arglwydd Sutherland o Houndwood, Cymrawd er Anrhydedd o’r brifysgol

a safodd yr aelodau er cof amdanynt.

**LLONGYFARCHIADAU**

Ar ran y Cyngor llongyfarchodd y Cadeirydd Dr Liming Fang a oedd wedi derbyn Cadair er Anrhydedd.

Nododd y Cadeirydd hefyd lwyddiant myfyriwr Seicoleg yn y flwyddyn gyntaf ym Mhrifysgol Bangor, Catrin Jones, sydd wedi ennill Gwobr Carwyn James BBC Cymru i Fabolgampwraig Ifanc y Flwyddyn 2017. Mae Catrin, sy'n 18 oed, wedi ennill nifer o deitlau a hi oedd Pencampwr Cymru yn 2017 ac enillodd y fedal arian yng Ngemau'r Gymanwlad i Ieuenctid yn Awstralia.

**COFNODION**

1. Cadarnhawyd a llofnodwyd cofnodion y cyfarfod a gynhaliwyd 24 Tachwedd 2017.
2. Gan gyfeirio at:

[1] **Pontio** (tudalen 2); rhoddodd yr Is-ganghellor adroddiad i'r Cyngor ar y sefyllfa bresennol yn ymwneud â datrys y cyfrif terfynol ar gyfer Pontio. Nodwyd bod Galliford Try wedi cytuno i gyfryngu; bydd Prif Swyddog Gweithredol Galliford Try a'r Is-ganghellor yn bresennol. Cadarnhaodd y Cyngor y farn y dylai'r Is-ganghellor geisio cael telerau derbyniol na fydd yn rhoi anfantais ariannol bellach i'r brifysgol.

[2] **Apêl Disgyblu** (tudalen 3); Yn dilyn diffyg ymateb gan yr apelydd, gwrthodwyd yr apêl gan y cyfreithiwr a benodwyd i glywed yr apêl. Nododd Cadeirydd y Cyngor ei fod wedi cael ei hysbysu'n llawn ym mhob cam o'r achos.

**MATERION YR IS-GANGHELLOR**

1. Cafwyd adroddiad gan yr Is-ganghellor ar gyfarfod llwyddiannus â HEFCW fel rhan o'u rhaglen deirblynyddol o Ymweliadau Sefydliadol. Fe wnaeth parodrwydd y brifysgol i drafod llwyddiannau a sialensiau ennill ymddiriedaeth aelodau Cyngor HEFCW.
2. Disgwylir i Barc Gwyddoniaeth Menai Cyf (M-SParc) agor ddiwedd Chwefror 2018 ar amser ac o fewn y gyllideb. Cynhelir agoriad swyddogol gan y Prif Weinidog ym Mai a gwahoddir aelodau'r Cyngor iddo.

**ADRODDIAD Y PWYLLGOR GWEITHREDU**

1. Cymeradwywyd yr adroddiad o gyfarfodydd y Pwyllgor Gweithredu a gynhaliwyd rhwng mis Rhagfyr 2017 a mis Ionawr 2018 (ynghlwm fel Atodiad I i gopi swyddogol y cofnodion).
2. Nododd y Cyngor:

[1] **Streic UCU**: Cynhaliodd yr UCU bleidlais yn ddiweddar a ddangosodd gefnogaeth sylweddol iawn i streicio yn ymwneud â'r newidiadau arfaethedig i'r cynllun pensiwn USS. Disgwylir i bedwar diwrnod ar ddeg o streicio ddechrau'n ddiweddarach y mis hwn. Oherwydd y cryfder teimlad ynghylch pensiynau, nodwyd y gallai hwn fod yn anghydfod maith gan ei bod yn anodd gweld sut y gellir datrys y sefyllfa. Lluniwyd rheoliadau eisoes i warchod canlyniadau gradd myfyrwyr a gofynnwyd i staff sy'n mynd ar streic hysbysu eu myfyrwyr ymlaen llaw ynghylch darlithoedd a gaiff eu canslo.

[2] **Recriwtio Myfyrwyr**: Mae recriwtio'n parhau'n heriol ac mae ceisiadau gan israddedigion Cartref/UE ar hyn o bryd 7% yn is nag yr oeddent yr un adeg y llynedd.

[3] **Addysg Feddygol yng Ngogledd Cymru**: Mae trafodaethau'n parhau gyda Phrifysgolion Caerdydd ac Abertawe yn ymwneud â darparu addysg feddygol yng Ngogledd Cymru. Mae trafodaethau'n parhau hefyd ynghylch y costau isadeiledd ac mae cynllun yn cael ei ddatblygu i wario'r £14m o gyllid a gyhoeddwyd gan Lywodraeth Cymru i gefnogi addysg feddygol yng Ngogledd Cymru.

[4] **Ystadau**: Mae penodiad dros dro wedi'i wneud yn dilyn ymadawiad y Cyfarwyddwr Gwasanaethau Eiddo a Champws. Penodwyd Mr John Stevens yn rheolwr trawsnewid i weithio gyda'r tîm ystadau ac uwch reolwyr i lunio rhaglen i drawsnewid y gwasanaeth, darparu mentora a hyfforddiant, ac arwain gyda recriwtio i ailadeiladu'r tîm. Cam cyntaf y gwaith yw datblygu cynllun i wella effeithiolrwydd ac effeithlonrwydd y Gwasanaethau Eiddo a Champws. Rhoddir diweddariad pellach yng nghyfarfod nesaf y Cyngor.

[5] **Ailddilysu MDIS:**  Nodwyd bod MDIS i gael ei ail-ddilysu yn ystod y misoedd i ddod.

[6] **UKVI**: Disgwylir i'r Tîm Sicrhau Addysg Uwch wneud archwiliad rhwng 6-8 Mawrth o gydymffurfiaeth y brifysgol â gofynion yr UKVI. Mae gwaith yn cael ei wneud ar hyn o bryd i baratoi'r 2300 o ffeiliau sydd eu hangen i'w harchwilio.

**BWRDD CYNALIADWYEDD ARIANNOL**

1. Rhoddodd yr Is-ganghellor y wybodaeth ddiweddaraf i'r Cyngor ar y cynnydd tuag at gyflawni cynaliadwyedd ariannol a chamau gweithredu'r Bwrdd Cynaliadwyedd Ariannol. Nodwyd y canlynol:

[1] Mae cyfarfodydd adeiladol cyson wedi cael eu cynnal â'r undebau llafur ynghyd â negeseuon e-bost wythnosol a thudalen Cwestiynau Cyffredin a gaiff ei diweddaru'n rheolaidd.

[2] Mae'r cynllun Diswyddo Gwirfoddol wedi cau a hyd yma cymeradwywyd 103 o achosion. Ar hyn o bryd mae'r rhagamcan arbedion yn 2017/18 yn £6.7m sy’n uwch na’r targed o £6.1m. Cafwyd arbediad cynaliadwy o £7.5m o 2018/19; mae angen £1m pellach i gyrraedd y targed gwreiddiol o £8.5m. Cymerir nifer o gamau i roi sylw i'r diffyg hwn, yn cynnwys ailedrych ar swyddi gwag. Mae'r Pwyllgor Gweithredu yn parhau i fod wedi ymrwymo i wneud popeth a all i sicrhau'r arbedion hyn drwy ddulliau gwirfoddol lle bo'n bosibl, ac mae trafodaethau ar y gweill gyda llai nag 20 o staff.

[3] Mae Penaethiaid Ysgol newydd wedi cael eu penodi a byddant yn 'cysgodi' Penaethiaid presennol tan ddechrau'r flwyddyn academaidd nesaf. Cynhelir cyfweliadau cymhathu yn ystod y mis nesaf a gobeithir y bydd unrhyw fylchau yn y fframwaith yn cael eu llenwi gan adleoliadau/penodiadau newydd.

1. O ystyried y risgiau presennol i incwm, nododd y Cyngor efallai y bydd arbedion pellach yn angenrheidiol. Efallai y bydd arbedion pellach heb fod yn gyflogau yn bosibl unwaith y caiff cyllidebau eu hasesu yn erbyn y fframweithiau rheoli newydd.
2. Wedi trafodaeth lawn, fe wnaeth aelodau'r Cyngor:

[1] Nodi'r cynnydd a wnaed hyd yma a llongyfarch Adnoddau Dynol ar y gwaith enfawr a wnaed yn ystod y misoedd diwethaf.

[2] Annog y Pwyllgor Gweithredu i barhau i gymryd camau i gyflawni'r arbedion yn llawn.

**MATERION YMCHWIL**

1. Cafwyd adroddiad gan y Dirprwy Is-ganghellor (Ymchwil ac Effaith) ar faterion ymchwil, yn cynnwys yr amgylchedd ymchwil presennol, y trawsnewid o REF2014 i REF2021, a nifer o ddatblygiadau strategol newydd. Nodwyd y canlynol:

[1] Mae'r strategaeth ymchwil yn canolbwyntio ar 3 maes ar hyn o bryd:

* Yr amgylchedd, ynni a chynaliadwyedd;
* Iechyd, lles a bywoliaethau; a
* Iaith, diwylliant a chyfathrebu.

[2] Yn 2014 cyflwynodd y brifysgol 64% o staff cymwys a chafwyd cyflwyniadau mewn 14 o unedau asesu. Y Pwynt Graddfa Cyfartalog (GPA) drwodd a thro oedd 2.99 a gosodwyd Prifysgol Bangor yn safle 39 yn y DU (heb gynnwys sefydliadau arbenigol ac un ddisgyblaeth).

[3] Cytunwyd ar nifer o newidiadau ar gyfer REF2021, yn cynnwys: Mwy o bwysoli ar gyfer effaith a llai o bwysoli allbynnau; rhaid i holl staff gyda chyfrifoldebau sylweddol dros ymchwil gael eu cyflwyno; hyblygrwydd ynghylch nifer allbynnau (ond rhaid i nifer cyfartalog allbynnau i bob FTE fod yn 2.5); a rhoi mwy o sylw i ymchwil ryngddisgyblaethaol a chydweithio.

[4] Os yw'r brifysgol yn dymuno cadw GPA 2014, neu ei wella, bydd angen i holl staff sy'n cynhyrchu ymchwil gael o leiaf un cynnyrch 3\*, gyda chyfartaledd o 2.5 i bob FTE a gyflwynwyd. Mae angen trafodaeth bellach i sicrhau bod staff ar y llwybrau cywir a'u bod yn ymwybodol o'r disgwyliadau o ran perfformiad ymchwil. Bydd y Pwyllgor Gweithredu'n cytuno ar sut i ymdrin â staff sy'n gymwys ond nad oes ganddynt y nifer angenrheidiol o gynnyrch, ac argymhellir hynny i'r Cyngor.

[5] Bydd dau ddatblygiad newydd sy'n cael eu lansio eleni'n cael effaith sylweddol ar ein strategaeth ymchwil yn y dyfodol - y Sefydliad Dyfodol Niwclear a'r Ganolfan Biotechnoleg Amgylcheddol.

B. Croesawyd y cyflwyniad gan aelodau'r Cyngor ac fe wnaethant nodi'n arbennig y newidiadau diwylliannol sydd eu hangen i sicrhau bod staff ar y llwybr gyrfa cywir. Bydd gan bob Ysgol wahanol ofynion o ran y cydbwysedd rhwng staff ymchwil, addysgu ac ymchwil ac addysgu ac ysgolheictod; ac mae angen gwneud llwybrau dyrchafu'n glir a sicrhau fod pob llwybr gyrfa'n cael cydnabyddiaeth briodol.

**ADOLYGIAD SEFYDLIADOL**

1. Cafwyd gwybodaeth ddiweddaraf gan y Dirprwy Is-ganghellor (Addysgu a Dysgu) yn ymwneud â'r Adolygiad Sefydliadol sydd i ddod. Nodwyd y canlynol:

[1] Cynhelir yr adolygiad yr wythnos yn dechrau 21 Mai 2018.

[2] Cynhyrchwyd dwy ddogfen; Dadansoddiad Hunan-werthuso ac Adroddiad Newid.

[3] Mae'r tîm adolygu yn defnyddio'r Adroddiad Newid drwy gydol y broses adolygu fel man cychwyn i ddeall sut mae'r brifysgol yn ymwneud â'r Safonau a Chanllawiau Ewropeaidd a chyda 5 gofynion rheolaethol sylfaenol Fframwaith Sicrhau Ansawdd HEFCW. Ym mhob achos darparwyd crynodeb a dogfen fapio. Bydd y tîm adolygu'n archwilio'r Adroddiad Newid yn fanwl i gadarnhau cydymffurfio â phob un o'r gofynion sylfaenol.

[4] Mae'r Dadansoddiad Hunan-werthuso yn crynhoi dull y brifysgol o ymdrin â gwella a'i chynlluniau ar gyfer hynny. Bydd y tîm adolygu yn edrych ar ystod ac effeithiolrwydd cyffredinol y gweithgareddau gwerthuso parhaus hynny ac yn defnyddio'r DHW drwy gydol y broses adolygu fel man cychwyn i ddeall sut mae'r brifysgol yn monitro'n systematig ac adfyfyrio ar pa mor effeithiol y mae'n gwella ansawdd cyfleoedd dysgu.

[5] Mae'r DHW yn cynnwys nifer o feysydd ffocws y tynnwyd sylw atynt gan y brifysgol. Nodwyd pedwar maes o'r Strategaeth Addysgu a Dysgu dan arweiniad myfyrwyr (ennyn cyfranogiad myfyrwyr, cynllunio cwricwlwm, asesu ac adborth, a chanlyniadau myfyrwyr a dal gafael ar fyfyrwyr) ynghyd â thri maes arall - cyflogadwyedd, cyfrwng Cymraeg a phrofiad ymchwil ôl-radd. Ym mhob achos y strategaeth gyffredinol fu i dynnu sylw at ragoriaeth, y prosesau cadarn a sefydlwyd i adnabod problemau, a'r camau gweithredu a gymerwyd.

[6] Cynhyrchwyd pob dogfen ar y cyd ag Undeb y Myfyrwyr a chafwyd ymwneud da â'r myfyrwyr wrth ymdrin â'r broses.

1. Nododd y Cyngor bod Darpariaeth Gydweithredol yn cael sylw yn y dogfennau. Tra bod ein perthynas â Grŵp Llandrillo-Menai a Choleg Bangor yn Tsieina yn gadarnhaol iawn, mae MDIS yn parhau'n her yn hyn o beth. Wedi 18 mis o ymwneud agos, mae nifer o gamau lliniarol wedi'u gwneud a threfnwyd hyfforddiant i staff. Rhoddir sylw amlwg i hyn yn y ddogfen. Nodwyd hefyd bod MDIS i gael ei ail-ddilysu yn ystod y gwanwyn.
2. Cytunodd y Cyngor na ddylem gyfaddawdu ar ansawdd darpariaeth a gynigir yn enw Prifysgol Bangor ac na ddylai ailddilysu MDIS fynd yn ei flaen oni bai bod yr amodau a ganlyn yn cael eu cyflawni:

* Dylai'r holl ddarpariaeth fod wedi'i breinio, yn hytrach na'i dilysu, er mwyn cael mwy o reolaeth dros y meysydd risg Sicrhau Ansawdd a gafodd eu nodi.
* Rhaid gwneud gwelliannau i ansawdd y staff dysgu sydd yno.
* Ni ddylid cymeradwyo unrhyw raglenni yn India.
* Dylai'r lefel ffioedd gael ei hail-drafod i lefel briodol er mwy penodi adnodd academaidd penodedig i oruchwylio'r gweithgaredd.

D. Nododd y Cyngor y dogfennau a'r cynnydd a wnaed hyd yma, a chefnogodd gyflwyniad yn unol â'r hyn a amlinellwyd.

**ABER-BANGOR : ADRODDIAD BLYNYDDOL CRYNO**

Nodwyd yr Adroddiad Blynyddol a hysbyswyd y Cyngor nad oes fawr ddim gweithgaredd ar hyn o bryd heblaw'r cynlluniau cydweithio mewn ymchwil sy'n parhau.

**PWYLLGOR CYLLID AC ADNODDAU**

1. Cymeradwywyd yr adroddiad ar gyfarfod y Pwyllgor Cyllid ac Adnoddau a gynhaliwyd 10 Tachwedd 2017 (ynghlwm fel Atodiad II i gopi swyddogol y cofnodion hyn).
2. Cyfeiriwyd yn benodol at y canlynol:

[i] Cofnod 687 (**Diweddariad ar Recriwtio Myfyrwyr**); nododd y Cyngor lefel y risg yn gysylltiedig ag incwm ffioedd dysgu a'r angen i ystyried ymateb priodol i'r risgiau hyn. Yn ogystal â chadw rheolaeth ar gostau, mae angen canolbwyntio hefyd ar gyflawni targedau incwm. Gwneir gwaith pellach gyda chydweithwyr yn Marchnata a Recriwtio i fireinio'r senarios recriwtio posibl.

[ii] Cofnod 689 (**Strategaeth Rheoli Adnoddau**); mae'r rhagamcan presennol yn rhoi gwelliant bychan yn EBITDA o £13.3m i £13,7m; mae hyn fymryn yn brin o brawf cyfamod yr EIB, ond ni ragwelir unrhyw welliant pellach.

[iii] Cofnod 693 (**Materion Adnoddau Dynol/Pensiynau**); mae prisiad pensiwn USS yn uchel ar gofrestr risg y brifysgol ac, os cytunir i gyfaddawdau pellach, fe all gael effaith sylweddol ar ragolygon ariannol y brifysgol.

1. ***Penderfynodd*** y Cyngor y dylid dirprwyo awdurdod i'r Pwyllgor Cyllid ac Adnoddau a'i Gadeirydd i wneud penderfyniadau ynglŷn â chyflwyno Cynllun Ffioedd a Mynediad y Brifysgol 2018/19 i HEFCW.

**PWYLLGOR ENWEBIADAU A LLYWODRAETHU**

1. Cymeradwywyd yr adroddiad ar gyfarfod y Pwyllgor Enwebiadau a Llywodraethu a gynhaliwyd ar 24 Tachwedd 2017 (ynghlwm fel Atodiad III i gopi swyddogol y cofnodion).
2. Gan gyfeirio’n arbennig at y canlynol:

[i] Cofnod 146 (**Cadeirydd y Cyngor**); nododd y Cyngor y derbyniwyd pum cais yn dilyn hysbyseb agored a bod y Pwyllgor Enwebiadau a Llywodraethu wedi cytuno i roi dau ymgeisydd ar y rhestr fer a'u gwahodd i gyfweliad. Sefydlwyd panel i gyfweld yr ymgeiswyr ac i wneud argymhelliad i gyfarfod nesaf y Cyngor. Cadeiriwyd y panel gan y Dirprwy Ganghellor, Yr Athro Gareth Roberts, ac roedd yn cynnwys yr Is-ganghellor, Dirprwy’r Is-ganghellor, aelodau lleyg o'r Cyngor, Llywydd Undeb y Myfyrwyr ac ymgynghorydd allanol.

Yn dilyn argymhelliad gan y panel, ***cytunodd*** y Cyngor i benodi Marian Wyn Jones yn Gadeirydd y Cyngor am gyfnod cychwynnol o 3 blynedd gan ddod i rym yn syth.

[ii] Cofnod 148 (**Aelodaeth o'r Cyngor**); ***cytunodd*** y Cyngor i ail-benodi Dr Karen Jones am gyfnod pellach o 4 blynedd.

[iii] Cofnod 148 (**Penodi i Bwyllgorau a Chynrychiolwyr Eraill**); ***cytunwyd*** i benodi aelodau canlynol y Cyngor i wasanaethu ar y pwyllgorau a nodir:

* Pwyllgor Enwebiadau a Llywodraethu: Mrs Alison Lea-Wilson
* Pwyllgor Dwyieithrwydd: Yr Athro Gareth Roberts

[iv] Cofnod 150 (**Ordinhadau**); nododd y Cyngor bod manylion llawn y newidiadau arfaethedig i'r Ordinhadau wedi cael eu dosbarthu i aelodau'r Cyngor a'u bod wedi'u cymeradwyo yn amodol ar ychydig o fân newidiadau.

**PWYLLGOR TALIADAU**

1. Cymeradwywyd yr adroddiad ar gyfarfod y Pwyllgor Taliadau a gynhaliwyd 24 Tachwedd 2017 (ynghlwm fel Atodiad IV i gopi swyddogol y cofnodion).
2. Gan gyfeirio’n arbennig at y canlynol:

[i] Cofnod 2 (**Cylch Gorchwyl**); nododd y Cyngor nad oedd yr Is-ganghellor yn aelod o'r pwyllgor mwyach. Nodwyd nad oedd unrhyw staff erioed wedi bod yn bresennol pan oedd eu tâl personol hwy'n cael ei drafod.

[ii] Cofnod 4 (**Taliadau i Staff Uwch**); o ystyried y sefyllfa ariannol, nodwyd na fu unrhyw rownd o ddyrchafiadau neu daliadau i staff uwch eleni.

**MATERION ADNODDAU DYNOL**

Derbyniodd y Cyngor adroddiad ar faterion Adnoddau Dynol yn cynnwys trafodaethau ar y Cynllun Pensiwn USS; y streicio sydd i'w gynnal; a lansio'r Cynllun Hyfforddi a Mentora.

**Y SENEDD**

Derbyniwyd, er gwybodaeth, gofnodion cyfarfod y Senedd a gynhaliwyd 20 Tachwedd 2017.

**TUEDDIADAU'R BRIFYSGOL A PHROFFILIAU YSGOLION**

Cyflwynodd Ysgrifennydd y Brifysgol yr adroddiad blynyddol ar Dueddiadau Myfyrwyr, Staff ac Ariannol, Phroffiliau Ysgolion Academaidd. Croesawodd y Cyngor yr adroddiad.

**DANGOSYDDION PERFFORMIAD ALLWEDDOL**

Derbyniodd y Cyngor ddata'n ymwneud â grantiau a chontractau ymchwil a ddyfarnwyd, a dangosyddion perfformiad ariannol chwarterol. Roedd y Cyngor yn falch o weld y cynnydd mewn grantiau a ddyfarnwyd gan Gynghorau Ymchwil eleni.

**GWYBODAETH DDIWEDDARAF O UNDEB Y MYFYRWYR**

Derbyniodd y Cyngor adroddiad gan Undeb y Myfyrwyr ar weithgareddau diweddar. Nodwyd y canlynol:

* + - Mae’r Broses Ymgorffori Elusennol yn parhau i fod ar y gweill.
* Mae gwasanaeth cefnogi newydd i fyfyrwyr i gymryd lle Nawdd Nos, sef y Wal Fawr Wen, bellach wedi ei lansio, sef gwasanaeth ar-lein a gefnogir gan gyfoedion.
* Mae ymgyrchoedd diweddar ar gyfer Wythnos Byw'n Iach a Misoedd Hanes Du a Hanes Anabledd wedi bod yn llwyddiant.
* Cynhaliwyd Cyfarfod Cyffredinol Undeb y Myfyrwyr yn ddiweddar gyda dros 250 o fyfyrwyr yn bresennol.
* Mae Undeb y Myfyrwyr yn chwilio am Gyfarwyddwr newydd ar hyn o bryd.

**SELIO**

Cadarnhaodd y Cyngor selio’r dogfennau a restrwyd yn Agendum 15.

**FFARWELIO**

Ar ran aelodau'r Cyngor diolchodd yr Is-ganghellor i Dr Alwyn Roberts, Cadeirydd Gweithredol y Cyngor, y mae ei gyfnod fel Dirprwy Ganghellor a Chadeirydd Gweithredol y Cyngor yn dod i ben heddiw, wedi blynyddoedd lawer o wasanaeth i'r brifysgol fel aelod staff ac aelod o'r Cyngor.